Kerkleiers maak stemme dik oor ‘Lucifer’-reeksDr. Isak Burger tydens ‘n gesprek op Dagbreek. Foto: Youtube via kyknettv Die televisiereeks, Lucifer, het onlangs ŉ herrie op sosiale media ontketen weens die sensitiewe aard van die inhoud van die reeks en verskeie Suid-Afrikaanse kerkleiers het ook hul stemme dikgemaak teen M-Net. Dr. Isak Burger, president van die AGS-kerk in Suid-Afrika, het in ŉ ope brief gesê hoewel die reeks onlangs na ŉ later tydgleuf geskuif is, is dit nie genoeg nie. “Ons is onlangs ingelig dat Lucifer geskuif is na Vrydagaande om 23:00, terwyl die ouderdomsbeperking verhoog is na 16 jaar. Ons is egter nie oortuig daarvan dat dié aksie die potensiële skade vir baie jong en kwesbare mense sal verminder nie,” het hy gesê. Ander kerkleiers wat hul stemme by die brief gevoeg het, is onder andere dr. Anton van Deventer, leier van die Volle Evangelie-kerk, Dr. Nico Landman, president van die Pinkster Protestante Kerk en pastoor Nevil Norden, leier van die Lewende Woord-kerke. Burger het in ŉ onderhoud met Maroela Media gesê Lucifer beeld Satan en die verpersoonliking van alles wat verkeerd is, op ŉ simpatieke wyse uit. “Dit is hoogs gevaarlik, veral vir ons kwesbare jeug. Die program beeld Satan uit as ŉ cool ou wat bloot misverstaan word. Of dit opsetlik is of nie, die indruk wat die kyker kry, is dat Satan nie eintlik so ŉ slegte ou is nie.” Hy sê dit is belangrik die invloed van televisie en flieks op mense in gedagte te hou. “Baie mense sal dit bloot afskryf as fantasie. Ons geskiedenis toon egter dat flieks, televisiereekse en musiek ŉ sielkundige invloed op mense het. Ons glo Satan is die bron van alle kwaad en daar is niks onskuldig daaraan nie. Dit het ŉ invloed op mense,” het hy gesê. Burger vertel die reeks kan ŉ baie negatiewe invloed op die samelewing te hê. “Ons is oortuig daarvan dat die nuwerwetse uitbeelding van Satan aanleiding sal gee tot bose gedrag, omdat dit uitgebeeld word as oukei in die reeks. Die Lucifer-reeks vermenslik die verpersoonliking van die bose tot die mate dat duiwelshede oukei raak.” Hy sê selfs al is dit bloot ŉ storie, is dit nie aanvaarbaar nie. “Boosheid, of die verpersoonliking daarvan, behoort ten sterkste veroordeel te word en nie op ŉ simpatieke of oulike manier op televisie uitgebeeld te word nie. Baie mense beskou stories op televisie of radio as die werklikheid en daarom kan dit nie as onskuldig gesien word nie.” Burger vra namens die Christelike kerkleiers van Suid-Afrika dat M-Net die reeks heeltemal kanselleer. “As gevolg van ons geestelike en morele verantwoordelikheid teenoor die samelewing, wil ons daarop aandring dat M-Net onmiddellik die reeks in sy geheel kanselleer. Ons doen ŉ beroep op die bestuur van M-Net om sy maatskaplike verantwoordelikheid na te kom vir ŉ nasie wat geteister word deur misdaad, geweld en allerhande vorme van kwaad.”